DA: 'Departement ontneem leerders van reg op basiese onderwys' | Maroela Media
DA: 'Departement ontneem leerders van reg op basiese onderwys'
Die DA in Gauteng eis dat die provinsie se LUR vir onderwys, Panyaza Lesufi, alternatiewe, tydelike klaskamers by die Carleton Jones High School in Carletonville beskikbaar stel.
"Ek gaan aan Lesufi skryf en vra dat sy departement dit as 'n saak van dringendheid doen," het Khume Ramulifho van die DA Woensdag in 'n verklaring gesê.
Ramulifho sê die Gautengse onderwysdepartement is deeglik bewus van die groot uitdagings by die skool weens die tekort aan klaskamers, "maar niks word gedoen om doeltreffende onderrig te verseker nie".
"Die skool het in 2008 onder 'n aardskudding deurgeloop en die gebou het gekraak. Op 5 April vanjaar het onderwysers en leerders vreemde bewegings in die klaskamers gevoel," het Ramulifho gesê.
"Die departement is hieroor ingelig en die Wes-Randse plaaslike distriksmunisipaliteit het ingenieurs gestuur om die integriteit van die klaskamers te assesseer. Hulle het bevind dis 'n onveilige omgewing vir onderrig."
Die DA sê die skool het 'n tekort aan 30 klaskamers.
"Die skool het besluit om graad 8 en graad 9-leerders in een klas te kombineer, terwyl graad 10 en 11-leerders ook in een klas saamgevoeg is," het Ramulifho gesê.
"Vir dié twee oorbevolkte klasse, elk met meer as 140 leerders, word een klaskamer om die beurt gebruik, wat beteken terwyl een klas aangebied word bly die ander leerders tuis."
Ramulifho het gesê omdat die leerders nie elke dag skoolgaan nie, het dit 'n beduidende impak op hulle afhandeling van die leerplan.
"Sommige ouers haal nou hul kinders uit die skool. Die aantal leerders het gedaal van 1 062 aan die begin van die kwartaal tot 1 048."
Ramulifho het die onderwysdepartement daarvan beskuldig dat hy leerders by die Carleton Jones High School van hulle reg op basiese onderwys ontneem.
Die onderwysdepartement het nog nie op versoeke om kommentaar gereageer nie.
Departement van onderwys onderwys Panyaza Lesufi
Ondersoek ná twee kleuters glo gif by sorgsentrum inkry
Parlementslede dié week touwys gemaak
Die Gauteng mini-ster van Onderwys oefen nog om Bo-wys te word met al sy ander manewales oor Afrikaans ens!
Daar sal niks gedoen word nie. As daar nie iemand is met meer verstand as "hulle" wat hul sê wat om te doen, wanneer nie, doen hul niks.
Dis 'n verdomde skande!
Wat n bejammering waardige skande!
Vertrou op Panyaza om iets te doen. Hy kan nie eers vir homself n peanutbutter broodjie maak nie. Hy word bedien met bacon en eiers in die oggend terwyl duisende kinders honger skool toe gaan.